Tiit Vapper

Tiit Vapper (sündinud 14. juunil 1960) on Eesti infotehnoloogiaspetsialist, sulgpallur ja omavalitsustegelane.

Haridus
Ta on lõpetanud 1978. aastal Tallinna 7. Keskkooli ja 1984. aastal Tallinna Polütehnilise Instituudi majandusteaduskonna majandusliku informatsiooni mehhaniseeritud töötlemise erialal. 1992. aastal lõpetas ta Tallinna Tehnikaülikoolis aspirantuuri, ent kuna samal aastal lõpetati Eestis NSV Liidu kandidaadikraadide kinnitamine, anti talle kaitstud väitekirja põhjal 1992. aastal tehnikateaduste magistri kraad infotöötluse erialal.

Töö
Aastatel 1985–1996 oli ta Tallinna Tehnikaülikooli teadur, vanemõpetaja ja dotsent, hiljem õpetanud külalisõppejõuna infosüsteemide analüüsi ja kavandamise magistrikursust.

1993. aastal asutas ta AS Reaalsüsteemid, rakendades õpetatavat eriala ning teadus- ja arendustegevust suurte infosüsteemide loomiseks Eestis. Sellega oli Eesti e-riigi loomise algatajaks luues kõige esimesed üleriigilised töökeskkonda moodustavad infosüsteemid (ARK juhtide ja juhilubade infosüsteem 1995. aastal, äriregistri infosüsteem 1997. aastal, vangiregister 1998. aastal jm), mis andsid võimaluse koostoimekeskkonna (X-tee) realiseerimiseks ning digiühiskonna arenguks.

Spordisaavutused
Tiit Vapper oli esimene eestlasest meesmeistersportlane sulgpallis (1976). Aastatel 1976–1982 kuulus ta NSV Liidu noorte ja täiskasvanute sulgpallikoondisse.  

1980. ja 1982. aastal tuli sulgpalli meesüksikmängus Eesti meistriks. Eesti meistrivõistlustel võitis ta meespaarismängus 1976. aastal pronksi koos Mart Siliksaarega ja 1980. aastal hõbeda koos Argo Aruga. Eesti meistrivõistlustel võitis ta segapaarismängus 1982. aastal pronksi koos Mare Reinbergiga. Loobus tippspordist põlvevigastuse tõttu.

2019. aastast on ta Reformierakonna liige.

Poliitiline tegevus
Tiit Vapper on 2021. aasta kohalike omavalitsuste valimiste tulemusel Nõmme linnaosakogu liige, elukeskkonnakomisjoni esimees ning haridus-, kultuuri- ja spordikomisjoni liige.

Ta kandideeris 2023. aasta valimistel Riigikokku, kogus valimisringkonnas nr 2 (Tallinna Kesklinna, Lasnamäe ja Pirita linnaosad) 150 häält ning ei osutunud valituks.

Ta on Moldova Vabariigi aukonsul Eestis.

Viited

Eesti informaatikud
Eesti diplomaadid
Eesti sulgpallurid
Tallinna Tehnikaülikooli vilistlased
Sündinud 1960